
Άρθρο 1

Διοίκηση Δήμου

Ο Δήμος διοικείται από το Δημοτικό Συμβούλιο, τη Δημαρχιακή Επιτροπή και το Δήμαρχο.

Άρθρο 2

Σύνθεση Δημαρχιακής Επιτροπής
Η Δημαρχιακή Επιτροπή είναι συλλογικό όργανο του Δήμου, αποτελείται από το Δήμαρχο ή τον Αντιδήμαρχο που έχει ορίσει ο Δήμαρχος, ως Πρόεδρο και από:
· τέσσερα (4) μέλη για Δήμους με συμβούλιο που έχει έως και δεκαεπτά (17) Δημοτικούς Συμβούλους
· έξι (6) μέλη για Δήμους με συμβούλιο που έχει έως και τριάντα τρεις (33) Δημοτικούς Συμβούλους

· έξι (6) μέλη για Δήμους πρωτεύουσες νομών, που έχουν πληθυσμό μέχρι δέκα χιλιάδες (10.000) κατοίκους
· οκτώ (8) μέλη για Δήμους με συμβούλιο που έχει πάνω από τριάντα τρεις (33) Δημοτικούς Συμβούλους.

Άρθρο 3

Εκλογή μελών της Δημαρχιακής Επιτροπής – Εκλογή Αντιπροέδρου
1. Στον πρώτο και στον τρίτο χρόνο της δημοτικής περιόδου, την πρώτη Κυριακή του Ιανουαρίου, συνέρχεται το Δημοτικό Συμβούλιο για την εκλογή του Προεδρείου. Στην ίδια συνεδρίαση το Δημοτικό Συμβούλιο, μετά την εκλογή του Προεδρείου του, εκλέγει με φανερή ψηφοφορία και τα μέλη της Δημαρχιακής Επιτροπής, που προέρχονται από τους Δημοτικούς Συμβούλους.
Ο αριθμός των συμβούλων των επιλαχόντων συνδυασμών που εκλέγονται απαραιτήτως στη Δημαρχιακή Επιτροπή ως τακτικά και αναπληρωματικά μέλη της, είναι ανάλογος με τον αριθμό των μελών της Δημαρχιακής Επιτροπής και καθορίζεται κατά περίπτωση από την παρ. 1 του άρθρου 104 του Δ.Κ.Κ. (Ν. 3463/2006).
Ο τρόπος και η διαδικασία εκλογής των τακτικών και αναπληρωματικών μελών της Δημαρχιακής Επιτροπής προβλέπεται λεπτομερώς από τις διατάξεις της παρ. 2 του άρθρου 104 του Δ.Κ.Κ. (Ν. 3463/2006) και από τις πρόσθετες διευκρινίσεις της εκάστοτε σχετικής εγκυκλίου του Υπουργείου.

Επισημαίνεται, ότι αν στη συνεδρίαση δεν έχει επιτευχθεί εκλογή του Προεδρείου δεν μπορεί να γίνει η εκλογή των μελών της Δημαρχιακής Επιτροπής, η οποία και θα διενεργηθεί την επόμενη Κυριακή, στην επαναληπτική συνεδρίαση, αμέσως μετά την εκλογή των μελών του Προεδρείου.
Επίσης, στην εκλογή των μελών της Δημαρχιακής Επιτροπής προεδρεύει, αντί του πλειοψηφίσαντος Δημοτικού Συμβούλου, το Προεδρείο του Δημοτικού Συμβουλίου που εξελέγη.
Τέλος, η εκλογή των τακτικών και αναπληρωματικών μελών της Δημαρχιακής Επιτροπής γίνεται σε δύο διακριτές φάσεις, στην ίδια συνεδρίαση.
Κατά την πρώτη φάση εκλέγονται τα υποψήφια μέλη της Δημαρχιακής Επιτροπής από τη μειοψηφία. Οι δημοτικές παρατάξεις, που αποτελούν το σύνολο της μειοψηφίας του Δημοτικού Συμβουλίου, εκλέγουν από τα μέλη τους αριθμό υποψηφίων τακτικών και αναπληρωματικών, ίσο με αυτόν που προβλέπεται στις διατάξεις της παρ. 1 και 2 του άρθρου 104 του Δ.Κ.Κ., ανάλογα με τα μέλη της Δημαρχιακής Επιτροπής.
Στη δεύτερη φάση, το σύνολο των μελών του Δημοτικού Συμβουλίου εκλέγει τα μέλη της Δημαρχιακής Επιτροπής, τα τακτικά και στη συνέχεια τα αναπληρωματικά και κάθε σύμβουλος ψηφίζει υποψήφιους, ισάριθμους με τα τακτικά και τα αναπληρωματικά μέλη της Δημαρχιακής Επιτροπής.
Οι υποψήφιοι από την πλειοψηφία μπορεί να είναι περισσότεροι από τις θέσεις που της αναλογούν, επειδή αυτοί δεν αναδεικνύονται από ειδική διαδικασία, όπως γίνεται με την ανάδειξη των υποψηφίων της μειοψηφίας.
2. Δεν επιτρέπεται να εκλεγούν μέλη της Δημαρχιακής Επιτροπής τα μέλη του Προεδρείου του Δημοτικού Συμβουλίου (Πρόεδρος, Αντιπρόεδρος, Γραμματέας). Η ιδιότητα όμως του Αντιδημάρχου δεν είναι ασυμβίβαστη με την ιδιότητα του μέλους της Δημαρχιακής Επιτροπής.
3. Τον πρώτο και τον τρίτο χρόνο της δημοτικής περιόδου η Δημαρχιακή Επιτροπή, στην πρώτη της συνεδρίαση μετά την εκλογή της, εκλέγει μεταξύ των μελών της, με φανερή ψηφοφορία, τον Αντιπρόεδρό, εφαρμοζομένων αναλόγως των σχετικών διατάξεων του άρθρου 92 του Δ.Κ.Κ. και στην περίπτωση αυτή. Δικαίωμα ψήφου στην εκλογή του Αντιπροέδρου έχει και ο Πρόεδρος της Δημαρχιακής Επιτροπής.
4. Οι θέσεις των τακτικών μελών της Δημαρχιακής Επιτροπής που μένουν κενές στη διάρκεια της διετίας καταλαμβάνονται από τα αναπληρωματικά μέλη, με τη σειρά της εκλογής τους.

Άρθρο 4

Αρμοδιότητες Δημαρχιακής Επιτροπής

Η Δημαρχιακή Επιτροπή διευκολύνει τις εργασίας του Δημοτικού Συμβουλίου, συμβάλλει στην ταχύτερη διεκπεραίωση των δημοτικών υποθέσεων και ασκεί κατά κάποιο τρόπο, αρμοδιότητες προπαρασκευαστικές αλλά και αποφασιστικές. Η Δημαρχιακή Επιτροπή επεξεργάζεται πολλά θέματα, πριν αυτά προωθηθούν στο Δημοτικό Συμβούλιο για τη λήψη απόφασης, ενώ για άλλες ασκεί αποφασιστική αρμοδιότητα.
Η Δημαρχιακή Επιτροπή έχει τις παρακάτω αρμοδιότητες:

1. Συντάσσει τον προϋπολογισμό του Δήμου και τον υποβάλλει αιτιολογώντας κάθε εγγραφή, στο Δημοτικό Συμβούλιο προς συζήτηση και ψήφιση, το αργότερο έως το τέλος Οκτωβρίου κάθε έτους (παρ. 1 άρθρου 159 του Δ.Κ.Κ.).
2. Προελέγχει τον απολογισμό του προηγούμενου οικονομικού έτους με βάση τα στοιχεία που υποβάλλει η Ταμειακή Υπηρεσία του Δήμου, σύμφωνα με το άρθρο 163 του Δ.Κ.Κ. και τον υποβάλλει στο Δημοτικό Συμβούλιο για έγκριση, μαζί με τη σχετική έκθεσή της. (προκειμένου για Δήμο που εφαρμόζεται το κλαδικό λογιστικό σχέδιο, η Δημαρχιακή Επιτροπή υποβάλλει στο Δημοτικό Συμβούλιο, μαζί με την έκθεσή της, τον ισολογισμό και τα αποτελέσματα χρήσεως).

3. Αποφασίζει για την έγκριση των δαπανών και τη διάθεση των πιστώσεων του προϋπολογισμού, με εξαίρεση τις περιπτώσεις της παρ. 1 του άρθρου 101, παρ. 2 του άρθρου 140, των παρ. 3, 4, 5 του άρθρου 158 και των άρθρων 202 και 220 του Δ.Κ.Κ. (Ν. 3463/2006), καθώς και στις περιπτώσεις απευθείας ανάθεσης προμηθειών, παροχής υπηρεσιών, εκπόνησης μελετών και έργων σε εξαιρετικά επείγουσες περιπτώσεις.

4. Καταρτίζει τους όρους, συντάσσει τη διακήρυξη, διεξάγει και κατακυρώνει όλες τις δημοπρασίες, σύμφωνα με την κείμενη νομοθεσία, έχοντας τη δυνατότητα, εφόσον κρίνει ότι επιβάλλεται από την ιδιαίτερη σοβαρότητα οποιουδήποτε θέματος, να παραπέμπει αυτό στο Δημοτικό Συμβούλιο για να αποφασίσει.

Για τη διεξαγωγή των δημοπρασιών και την αξιολόγηση των προσφορών μπορεί να συγκροτεί επιτροπές από μέλη της, δημοτικούς ή δημόσιους υπαλλήλους ή ειδικούς επιστήμονες.

Ειδικότερα, για την εκμίσθωση καλλιεργήσιμης γης στη δημοτική περιφέρεια, κατά το άρθρο 195 του Δ.Κ.Κ., ορίζει με απόφασή της το κατώτερο όριο μισθώματος και τους λοιπούς όρους της δημοπρασίας και μπορεί να απαγορεύσει τη συμμετοχή στη δημοπρασία ιδιοκτητών καλλιεργήσιμων εκτάσεων ορισμένου αριθμού στρεμμάτων.

5. Αποφασίζει, κατά παρέκκλιση των διατάξεων της εκάστοτε ισχύουσας νομοθεσίας περί εκπόνησης μελετών, την απευθείας ανάθεση της εκπόνησης μελέτης του Δήμου σε πτυχιούχο μελετητή ή μελετητικό γραφείο Α΄ ή Β΄ τάξης πτυχίου, εφόσον η προεκτιμώμενη αμοιβή όλων των σταδίων της μελέτης δεν υπερβαίνει σε ποσοστό το τριάντα τοις εκατό (30%) του ανώτατου ορίου αμοιβής πτυχίου Α΄ τάξης που  κάθε φορά ισχύει για την αντίστοιχη κατηγορία μελέτης (παρ. 3 του άρθρου 209 του Δ.Κ.Κ.).

6. Μελετά την ανάγκη συνάψεως δανείων, καταρτίζει τους όρους και κάνει σχετική εισήγηση στο Δημοτικό Συμβούλιο.
7. Αποφασίζει, κατόπιν απαραίτητης γνωμοδότησης δικηγόρου, για την άσκηση όλων των ειδικών βοηθημάτων και ενδίκων μέσων.

8. Αποφασίζει, κατόπιν απαραίτητης γνωμοδότησης δικηγόρου, για την υποβολή προσφυγών στις διοικητικές αρχές.

9. Αποφασίζει, κατόπιν απαραίτητης γνωμοδότησης δικηγόρου, για το δικαστικό συμβιβασμό και εισηγείται στο Δημοτικό Συμβούλιο για τον εξώδικο συμβιβασμό ή την κατάργηση δίκης που έχουν αντικείμενο μέχρι ποσού τριάντα χιλιάδων ευρώ (30.000 €).

Εξαίρεση αποτελούν οι περιπτώσεις μισθολογικών απαιτήσεων κάθε μορφής, περιλαμβανομένων και των επιδομάτων, για τις οποίες δεν είναι δυνατή η παραίτηση από την άσκηση ενδίκων μέσων, ο δικαστικός ή εξώδικος συμβιβασμός και η κατάργηση δίκης.
10. Αποφασίζει για την αποδοχή κληρονομιών, κληροδοσιών και δωρεών.
11. Αποφασίζει για την πρόσληψη πληρεξούσιου δικηγόρου και για την ανάκληση της πληρεξουσιότητάς του, εάν στο Δήμο δεν έχουν προσληφθεί δικηγόροι με μηνιαία αντιμισθία, και επίσης, εάν αυτοί που έχουν προσληφθεί δεν έχουν δικαίωμα να παρίστανται σε ανώτατα δικαστήρια.

12. Μπορεί να αναθέτει την παροχή γνωμοδοτήσεων, μόνο εφόσον δεν έχουν προσληφθεί δικηγόροι, με μηνιαία αντιμισθία.

13. Μπορεί, κατ’ εξαίρεση, με αιτιολογημένη απόφαση, να αποφασίζει για ανάθεση σε δικηγόρο, εξώδικου ή δικαστικού χειρισμού, ανά υπόθεση, ζητημάτων, που έχουν ιδιαίτερη σημασία για τα συμφέροντα του Δήμου και απαιτούν εξειδικευμένη γνώση ή εμπειρία, εφόσον ο υπηρετών με πάγια αντιμισθία δικηγόρος δεν μπορεί να ανταποκριθεί πλήρως, για λόγους αντικειμενικά διαπιστωμένους. Η αμοιβή του δικηγόρου στην περίπτωση αυτή, όπως και στην ανωτέρω περίπτωση της παρ. 11, καθορίζεται με απόφαση του Δημοτικού Συμβουλίου και με πλειοψηφία δύο τρίτων (2/3) του συνόλου των μελών του (παρ. 3 του άρθρου 281 του Δ.Κ.Κ.).

14. Εισηγείται στο Δημοτικό Συμβούλιο την έκδοση των Τοπικών Κανονιστικών αποφάσεων του άρθρου 79 του Δ.Κ.Κ. Για τη διαμόρφωση της σχετικής εισήγησης η Δημαρχιακή Επιτροπή λαμβάνει υπόψη της τις παρατηρήσεις – προτάσεις των αρμοδίων κοινωνικών και επαγγελματικών φορέων και ομάδων πολιτών του Δήμου, όπως και τις τυχόν εκπονηθείσες ειδικές μελέτες για την αντιμετώπιση των εν λόγω ζητημάτων. Επίσης, εάν η κανονιστική διάταξη φορά αποκλειστικά την περιφέρεια τοπικού διαμερίσματος, η Δημαρχιακή Επιτροπή λαμβάνει υπόψη της και τη γνώμη του οικείου Τοπικού Συμβουλίου (παρ. 2 του άρθρου 79 του Δ.Κ.Κ.).

15. Αποφασίζει για τη χορήγηση προέγκρισης ίδρυσης καταστημάτων υγειονομικού ενδιαφέροντος, μετά από προέλεγχο του σχετικού αιτήματος, σε αποκλειστική προθεσμία ενός (1) μήνα από την κατάθεση της αίτησης με τα απαραίτητα δικαιολογητικά, όπως και για την ανάκλησή της, εάν διαπιστωθεί ότι δεν πληρούνται όλες οι νόμιμες προϋποθέσεις για την άδεια ίδρυσης και λειτουργίας του καταστήματος (παρ. 2 και 3 του άρθρου 80 του Δ.Κ.Κ.  και παρ. 2α του άρθρου 22 του ν. 3536/2007 – ΦΕΚ 42 Α΄).
16. Αποφασίζει για τη χορήγηση άδειας λειτουργίας μουσικής σε καταστήματα υγειονομικού ενδιαφέροντος, μετά την υποβολή του σχετικού αιτήματος με τα απαραίτητα δικαιολογητικά (παρ. 4 και 8 του άρθρου 80 του Δ.Κ.Κ. και παρ. 2β του άρθρου 22 του ν. 3536/2007 – ΦΕΚ 42 Α΄).

17. Αποφασίζει για την ανάκληση ή την οριστική αφαίρεση της άδειας ίδρυσης και λειτουργίας των καταστημάτων υγειονομικού ενδιαφέροντος, υποχρεωτικά μέσα σε είκοσι (20) ημέρες από τη συνδρομή των προϋποθέσεων (παρ. 6 του άρθρου 80 του Δ.Κ.Κ.).

18. Αποφασίζει για την έκδοση ενταλμάτων προπληρωμής, στο όνομα δημοτικών υπαλλήλων, για την αντιμετώπιση δαπανών γενικά, εφόσον η πληρωμή με τακτικό ένταλμα στο όνομα του δικαιούχου είναι αδύνατη ή απρόσφορη (άρθρο 172 του Δ.Κ.Κ.).

19. Λαμβάνει τις αποφάσεις που προβλέπονται ως δική της αρμοδιότητα, από τις διατάξεις του άρθρου 170 του Δ.Κ.Κ., σε συνδυασμό με το άρθρο 14 του               ν. 2648/1998 (ΦΕΚ 238 Α΄), αναφορικά με τις διευκολύνσεις για τμηματική καταβολή των οφειλών από οφειλέτες του Δήμου, εκτός των οφειλών από συμβάσεις.

20. Ως συλλογικό πειθαρχικό όργανο, κατά τις διατάξεις του Κώδικα Κατάστασης Υπαλλήλων Ο.Τ.Α. α΄ βαθμού, κρίνει σύμφωνα με αυτές, όπως ισχύουν, σε α΄ βαθμό, πειθαρχικές υποθέσεις δημοτικών υπαλλήλων που παραπέμπονται σε αυτήν από τους προϊσταμένους τους ή παραπέμπει τις υποθέσεις αυτές στο αρμόδιο Υπηρεσιακό Συμβούλιο (άρθρα 120, 122-παρ. 6, 123, 126, 127              Ν. 3584/2007 – ΦΕΚ 143 Α΄).
21. Αποφασίζει για την παροχή πάγιας προκαταβολής σε βάρος του σχετικού κωδικού αριθμού του προϋπολογισμού, όπως και για την κατανομή του ποσού της πάγιας προκαταβολής για τα δημοτικά διαμερίσματα, σε κάθε δημοτικό διαμέρισμα (άρθρο 173 του Δ.Κ.Κ.).
22. Αποφασίζει για κάθε θέμα του Δήμου που εντάσσεται ρητά στις αρμοδιότητές της, κατά τις διατάξεις του Δ.Κ.Κ. ή άλλων νόμων.

23. Παραπέμπει οποιοδήποτε θέμα της αρμοδιότητάς της στο Δημοτικό Συμβούλιο για τη λήψη απόφασης, εφόσον κρίνει ότι αυτό επιβάλλεται από την ιδιαίτερη σοβαρότητά του.

Η παραπομπή γίνεται με αιτιολογημένη  απόφαση της Δημαρχιακής Επιτροπής και επαφίεται στην κρίση της. Δεν υπάρχει περιορισμός ως προς τα θέματα της παραπομπής, ούτε ως προς το είδος του θέματος, ούτε ως προς τον αριθμό αυτών. Έτσι, παρέχεται ευχέρεια, στο μεν Δημοτικό Συμβούλιο με δική του πρωτοβουλία να αποφασίζει ότι θα ασκήσει αυτό το ίδιο τις αρμοδιότητες της Δημαρχιακής Επιτροπής, οι οποίες αναφέρονται στις κάθε είδους δημοπρασίες μόνον, στη δε Δημαρχιακή Επιτροπή να παραπέμπει το Δημοτικό Συμβούλιο οποιοδήποτε θέμα κρίνει αυτή λόγω σπουδαιότητας.

24. Το τεκμήριο αρμοδιότητας για τους Δήμους ασκεί το Δημοτικό Συμβούλιο. Η Δημαρχιακή Επιτροπή ασκεί μόνο τις αρμοδιότητες που αναφέρει ο Δημοτικός και Κοινοτικός Κώδικας.

25. Εξάλλου, το Δημοτικό Συμβούλιο μπορεί, για θέματα ιδιαίτερα σοβαρά, με ειδική αιτιολογία και με την απόλυτη πλειοψηφία του συνόλου των μελών του, να αποφασίζει ότι θα ασκήσει το ίδιο αρμοδιότητες της Δημαρχιακής Επιτροπής που καταγράφει το άρθρο 103 του Δ.Κ.Κ.

Άρθρο 5

Σύγκληση της Δημαρχιακής Επιτροπής
Α)
Σύγκληση από τον Πρόεδρο

1. Η Δημαρχιακή Επιτροπή συνεδριάζει ύστερα από γραπτή πρόσκληση του Προέδρου της (Δήμαρχος ή Αντιδήμαρχος) στην οποία αναφέρονται ο τόπος, ο χρόνος και τα θέματα της ημερήσιας διάταξης, σύμφωνα με τις διατάξεις της παρ. 6 του άρθρου 105 και παρ. 2, 3 και 4 του άρθρου 95 του Δ.Κ.Κ., ως εξής:
α)
Όποτε υπάρχουν θέματα για συζήτηση.
β)
Όποτε το ζητήσει ο Δήμαρχος.

γ)
Όποτε το ζητήσει το ένα τρίτο (1/3) τουλάχιστον του συνολικού αριθμού των μελών της Δημαρχιακής Επιτροπής με γραπτή αίτηση, στην οποία αναφέρονται τα θέματα που θα συζητηθούν. Αν κατά τον υπολογισμό του 1/3 προκύπτει δεκαδικός αριθμός, αυτός στρογγυλοποιείται στην αμέσως μεγαλύτερη μονάδα, εφόσον πρόκειται για υποδιαίρεση μεγαλύτερη του ημίσεως (0,5).

Τα θέματα εισηγείται ένας εκ των μελών που υπέβαλαν την αίτηση.

δ)
Όποτε το ζητήσει το σύνολο των μελών της μειοψηφίας, με γραπτή αίτηση, στην οποία αναφέρονται τα θέματα που θα συζητηθούν. Τα θέματα εισηγείται ένας εκ των μελών που υπέβαλαν την αίτηση.

Στις ανωτέρω με στοιχεία γ΄ και δ΄ περιπτώσεις δεν μπορεί να επανυποβληθεί αίτημα για το ίδιο θέμα πριν παρέλθει δίμηνο, αφότου εκδόθηκε απορριπτική απόφαση της Δημαρχιακής Επιτροπής, εκτός αν γίνεται επίκληση νεωτέρων στοιχείων.
Στις ίδιες περιπτώσεις, εάν ο Πρόεδρος δεν συγκαλέσει τη Δημαρχιακή Επιτροπή το αργότερο έξι (6) ημέρες μετά την υποβολή της αίτησης, αυτή συνέρχεται μετά από πρόσκληση εκείνων που υπέβαλαν την αίτηση και αποφασίζει για τα θέματα που είχε ζητηθεί η σύγκλησή της.
Αν ο Πρόεδρος παραλείψει αδικαιολόγητα δύο συνεχείς φορές να καλέσει τη Δημαρχιακή Επιτροπή είναι δυνατόν να εφαρμοσθούν από το Γενικό Γραμματέα της Περιφέρειας οι προβλεπόμενες στο άρθρο 95 παρ. 2 εδαφ. 3 του Δ.Κ.Κ. διατάξεις.

ε)
Όποτε υπάρχουν κατεπείγουσες περιπτώσεις, οι οποίες δικαιολογούν την άμεση σύγκληση της Δημαρχιακής Επιτροπής για ορισμένα θέματα. Στις περιπτώσεις αυτές η πρόσκληση μπορεί να επιδοθεί ή να γνωστοποιηθεί την ημέρα της συνεδρίασης. Στην πρόσκληση αναφέρεται ο λόγος για τον οποίο η συνεδρίαση έχει κατεπείγοντα χαρακτήρα. Πριν από τη συζήτηση, η  Δημαρχιακή Επιτροπή αποφαίνεται για το κατεπείγον των θεμάτων.

2. Η πρόσκληση δημοσιεύεται απαραιτήτως στο Δημοτικό Κατάστημα και είναι δυνατόν να δημοσιεύεται και στην τυχόν υπάρχουσα ιστοσελίδα του Δήμου. Επιδίδεται ή γνωστοποιείται στο Δήμαρχο και στα μέλη της Δημαρχιακής Επιτροπής τρεις (3) τουλάχιστον πλήρεις ημέρες πριν από την ημέρα που ορίζεται για τη συνεδρίαση, από υπάλληλο του Δήμου, με αποδεικτικό επίδοσης. Σε περίπτωση απουσίας του συμβούλου, επιδίδεται σε συγγενικό του πρόσωπο. Αν το μέλος της Δημαρχιακής Επιτροπής δεν κατοικεί στην έδρα του Δήμου, οι προσκλήσεις επιδίδονται ανάλογα στον αντίκλητο που έχει ορίσει στην έδρα του Δήμου, στον οποίο και επιδίδονται οι προσκλήσεις που τον αφορούν για τη συμμετοχή του στις συνεδριάσεις του Δημοτικού Συμβουλίου. Επίσης, μπορεί να γίνει χρήση του ίδιου πρόσφορου μέσου, που τυχόν έχει δηλώσει για τη γνωστοποίηση των προσκλήσεων του Δημοτικού Συμβουλίου. Εάν δεν έχει ορίσει αντίκλητο για την επίδοση της πρόσκλησης ή πρόσφορο μέσο για την γνωστοποίησή της, αρκεί η δημοσίευση της πρόσκλησης στο Δημοτικό Κατάστημα ή στην ιστοσελίδα του Δήμου.
Αν απουσιάζουν ή κωλύονται τακτικά μέλη, καλούνται, με τον τρόπο που περιγράφεται παραπάνω, τα αναπληρωματικά μέλη με τη σειρά της εκλογής τους.
3. Στις συνεδριάσεις της Δημαρχιακής Επιτροπής ανάλογα με τα θέματα που θα συζητηθούν, καλείται υποχρεωτικά να συμμετέχει ο αρμόδιος Αντιδήμαρχος, χωρίς δικαίωμα ψήφου (παρ. 1 του άρθρου 103 του Δ.Κ.Κ.).

Β)
Σύγκληση από το 1/3 των μελών της Δημαρχιακής Επιτροπής ή από το σύνολο των μελών της μειοψηφίας
Η Δημαρχιακή Επιτροπή συγκαλείται επίσης και από τα μέλη που έχουν υποβάλλει γραπτή αίτηση για σύγκληση (το 1/3 τουλάχιστον του συνόλου των μελών της ή το σύνολο των μελών της μειοψηφίας), αν ο Πρόεδρος δεν καλέσει τη Δημαρχιακή Επιτροπή σε συνεδρίαση σε έξι (6) ημέρες το αργότερο, μετά την υποβολή της αίτησης, δηλαδή αν μέχρι τότε δεν έχει εκδώσει και αποστείλει την πρόσκληση.

Το ένα τρίτο τουλάχιστον των μελών της Δημαρχιακής Επιτροπής είναι:

· στις 5μελείς Δημαρχιακές Επιτροπής οι δύο (2)

· στις 7μελείς Δημαρχιακές Επιτροπές οι δύο (2) και 

· στις 9μελείς Δημαρχιακές Επιτροπές οι τρεις (3)

(παρ. 2 του άρθρου 95 και παρ. 2 και 6 του άρθρου 105 του Δ.Κ.Κ.)
Άρθρο 6
Τόπος συνεδρίασης, απαρτία, λήψη αποφάσεων

1. Οι συνεδριάσεις της Δημαρχιακής Επιτροπής είναι δημόσιες και γίνονται στο Δημοτικό Κατάστημα με την Προεδρεία του Προέδρου της Δημαρχιακής Επιτροπής.
Η Δημαρχιακή Επιτροπή δεν υποχρεούται από το νόμο να συνεδριάζει κατά τακτά χρονικά διαστήματα, όπως το Δημοτικό ή Κοινοτικό Συμβούλιο, αλλά όταν οι υποθέσεις το απαιτούν. Άλλωστε, αυτός είναι και ο ρόλος της. Διευκόλυνση και ταχύτητα στη λήψη των αποφάσεων, ώστε να μη καθυστερούν οι δημοτικές υποθέσεις.

Η Δημαρχιακή Επιτροπή, με αιτιολογημένη απόφαση που απαγγέλλεται σε δημόσια συνεδρίαση, και με πλειοψηφία των τεσσάρων πέμπτων (4/5) των μελών της, μπορεί να συνεδριάζει κεκλεισμένων των θυρών (εδαφ. 1 και 2 της παρ. 1 του άρθρου 96 και παρ. 6 του άρθρου 105 του Δ.Κ.Κ.). 

2. Η Δημαρχιακή Επιτροπή έχει απαρτία, εφόσον, κατά την έναρξη της συνεδρίασης, τα μέλη που είναι παρόντα είναι περισσότερα από αυτά που απουσιάζουν.
Αν σε δύο συνεχείς συνεδριάσεις δεν επιτυγχάνεται απαρτία, αρμόδιο να λάβει τις σχετικές με τα θέματα της ημερήσιας διάταξης αποφάσεις, είναι το Δημοτικό Συμβούλιο.

3. Τα μέλη της Δημαρχιακής Επιτροπής που ήταν παρόντα κατά την έναρξη της συνεδρίασης και με την παρουσία τους υπήρξε απαρτία, και αν ακόμα αποχωρήσουν μεταγενέστερα, θεωρούνται παρόντα μέχρι το τέλος της συνεδρίασης, ως προς την ύπαρξη απαρτίας. Η απαρτία αυτή θεωρείται ότι συντρέχει για όλα τα θέματα της ημερήσιας διάταξης της συγκεκριμένης συνεδρίασης. Στην περίπτωση αυτή, για τη λήψη απόφασης για κάθε συγκεκριμένο θέμα, η απαιτούμενη πλειοψηφία δεν υπολογίζεται επί των πραγματικά παρόντων μελών κατά την ψηφοφορία, αλλά επί του αριθμού των μελών, που απαιτούνται για την απαρτία (παρ. 1 και 6 του άρθρου 105 και παρ. 6 του άρθρου 96 του Δ.Κ.Κ.).

4. Η Δημαρχιακή Επιτροπή λαμβάνει τις αποφάσεις της με την απόλυτη πλειοψηφία των παρόντων μελών της. Σε περίπτωση ισοψηφίας επικρατεί η ψήφος του Προέδρου. Αν σε δύο συνεχείς συνεδριάσεις κατά τη συζήτηση ενός θέματος δεν επιτυγχάνεται η απόλυτη πλειοψηφία για τη λήψη απόφασης, αρμόδιο να αποφασίσει είναι το Δημοτικό Συμβούλιο, στο οποίο και παραπέμπει ο Πρόεδρος το εν λόγω θέμα.
Αν ο Πρόεδρος της Δημαρχιακής Επιτροπής απουσιάζει ή κωλύέται, προεδρεύει ο Αντιπρόεδρος ή ο σύμβουλος του επιτυχόντος συνδυασμού που έχει εκλεγεί με τις περισσότερες ψήφους.
Αν κατά τη λήψη των αποφάσεων, μέλος της Δημαρχιακής Επιτροπής αρνηθεί ή δώσει λευκή ψήφο, λογίζεται ως παρόν κατά τη συνεδρίαση και τόσο η άρνηση όσο και η λευκή ψήφος λογίζονται ως αρνητικές ψήφοι.

Οι αποφάσεις της Δημαρχιακής Επιτροπής λαμβάνονται με φανερή ψηφοφορία, εκτός αν υπάρχουν περιπτώσεις που ρητά αναγράφονται στο νόμο και προβλέπουν διαφορετικά.
Η ψηφοφορία γίνεται για κάθε θέμα ξεχωριστά, κατά την οποία τα μέλη τάσσονται υπέρ της μιας ή της άλλης διαμορφωθείσας γνώμης (παρ. 1, 2 και 6 του άρθρου 105 και παρ. 5 του άρθρου 96 του Δ.Κ.Κ.).
Άρθρο 7
Λειτουργία της Δημαρχιακής Επιτροπής
Όταν η Δημαρχιακή Επιτροπή συγκροτηθεί νόμιμα με την εκλογή των μελών της από το Δημοτικό Συμβούλιο και την εκλογή του Αντιπροέδρου της, μπορεί να λειτουργήσει νόμιμα.

Η Δημαρχιακή Επιτροπή έχει απαρτία, εφόσον τα μέλη που είναι παρόντα είναι περισσότερα από αυτά που απουσιάζουν.

Η Δημαρχιακή Επιτροπή συνεδριάζει δημόσια και αποφασίζει με την απόλυτη πλειοψηφία των παρόντων. Σε περίπτωση ισοψηφίας υπερισχύει η ψήφος του Προέδρου.

Αν τυχόν σε δύο συνεχείς συνεδριάσεις δεν επιτυγχάνεται απαρτία ή απόλυτη πλειοψηφία, αρμόδιο να λάβει απόφαση είναι το Δημοτικό Συμβούλιο.

Ο Πρόεδρος της Δημαρχιακής Επιτροπής συγκαλεί την Επιτροπή, κηρύσσει την έναρξη και τη λήξη της συνεδρίασης, διευθύνει τη συζήτηση και λαμβάνει τα κατάλληλα μέτρα για την ευταξία της συνεδρίασης, έχοντας τη δυνατότητα να ζητήσει ακόμα και την αποβολή, όποιου τη διαταράσσει.

Αν ο Πρόεδρος απουσιάζει ή κωλύεται, αναπληρώνεται νομίμως, κατά την παρ. 2 του άρθρου 105 του Δ.Κ.Κ., δηλαδή προεδρεύει ο Αντιπρόεδρος ή ο σύμβουλος του επιτυχόντος συνδυασμού, ο οποίος έχει εκλεγεί με τις περισσότερες ψήφους. Επίσης, αν απουσιάζουν ή κωλύονται τα τακτικά μέλη, καλούνται τα αναπληρωματικά με τη σειρά εκλογής τους.
Κατά την έναρξη της συνεδρίασης, ο Πρόεδρος εκφωνεί τον κατάλογο των παρόντων, και στη διάρκεια αυτής όσους αποχωρούν, σημειώνει τους υποψήφιους ομιλητές και την ψήφο των μελών και έχει την ευθύνη σύνταξης των πρακτικών της συνεδρίασης, σε συνεργασία με το δημοτικό υπάλληλο που εκτελεί χρέη ειδικού γραμματέα.
Μετά την έναρξη της συνεδρίασης, ο Πρόεδρος ανακοινώνει στη Δημαρχιακή Επιτροπή κάθε έγγραφο που απευθύνεται προς την Επιτροπή.

Στη συνέχεια, τα μέλη της μειοψηφίας στη Δημαρχιακή Επιτροπή και ακολούθως τα υπόλοιπα μέλη, μπορούν να προβούν σε ανακοινώσεις ή προτάσεις και να απευθύνουν ερωτήσεις ή να ζητούν συγκεκριμένα στοιχεία για την άσκηση των καθηκόντων τους, από τον Πρόεδρο της Δημαρχιακής Επιτροπής.
Ακολουθεί η διαδικασία των απαντήσεων, χωρίς διάλογο, με τη δυνατότητα και υποχρέωση του Προέδρου για παροχή των ζητουμένων στοιχείων και πληροφοριών εντός ενός μηνός.
Οι προτάσεις που τυχόν υποβλήθηκαν από τα μέλη δεν επιτρέπεται να συζητηθούν στη συγκεκριμένη συνεδρίαση, μπορούν όμως να αποτελέσουν θέμα της ημερήσιας διάταξης για επόμενη συνεδρίαση της Δημαρχιακής Επιτροπής, ή να συζητηθούν κατόπιν γραπτής αίτησης, κατά τη διαδικασία του άρθρου 95 παρ. 2 και άρθρου 105 παρ. 6 του Δ.Κ.Κ.

Ακολουθεί η συζήτηση επί των θεμάτων της ημερήσιας διάταξης.

Τα θέματα τα εισηγείται ο Πρόεδρος ή ο νόμιμος αναπληρωτής του, που μπορεί να υποδείξει κάποιο μέλος της πλειοψηφίας ή τον αρμόδιο για κάποιο θέμα Αντιδήμαρχο ή υπηρεσιακό παράγοντα, που θα εισηγηθεί το θέμα. Η εισήγηση σε κάθε θέμα δεν μπορεί να ξεπερνά τα δέκα λεπτά της ώρας.

Μετά το πέρας της εισήγησης, ο Πρόεδρος καταρτίζει κατάλογο ομιλητών και ο λόγος δίνεται στα μέλη, κατά τη σειρά εγγραφής. Η διάρκεια της πρωτομιλίας δεν ξεπερνά τα πέντε λεπτά της ώρας.

Τυχόν διευκρινιστικές ερωτήσεις, έπονται της εισήγησης και προηγούνται των τοποθετήσεων των ομιλητών.

Αφού εξαντληθεί ο κατάλογος των ομιλητών με τις πρωτομιλίες, ο Πρόεδρος διατυπώνει την οριστική πρόταση προς ψήφιση του θέματος, όπως διαμορφώθηκε, με τις τροπολογίες που πιθανόν έχουν επέλθει.

Επί της τελικής αυτής πρότασης, έχουν δικαίωμα να δευτερολογήσουν όσοι ομίλησαν, χωρίς να ξεπεράσουν τα τρία λεπτά της ώρας. Ο εισηγητής επίσης δευτερολογεί για πέντε λεπτά της ώρας, εφόσον το κρίνει απαραίτητο.
Τέλος, ο Πρόεδρος επαναλαμβάνει την πρόταση ή τις προτάσεις και γίνεται ψηφοφορία.

Κατά τη διάρκεια της συζήτησης των θεμάτων, οι ομιλητές που τοποθετούνται απευθύνονται προς το όργανο και όχι προσωπικά. Τα μέλη εκφράζονται με απόλυτη ελευθερία, αποσκοπούντες στην εξυπηρέτηση των δημοτών και του Δήμου γενικότερα.

Ο ομιλητής δεν διακόπτεται, παρά μόνο αν εκφεύγει του χρόνου ή του θέματος ή εκτρέπεται σε προσωπικές ύβρεις. Στην περίπτωση αυτή ο Πρόεδρος δικαιούται ακόμη και να του αφαιρέσει το λόγο.

Όποιος ζητήσει να απαντήσει σε προσωπικό ζήτημα που δημιουργήθηκε στη διάρκεια της συνεδρίασης, του δίδεται από τον Πρόεδρο ο λόγος, αφού προσδιορίσει επακριβώς το προσωπικό ζήτημα σε ένα λεπτό και η ομιλία του δεν μπορεί να ξεπεράσει τα τρία λεπτά.

Άρθρο 8
Ακροατήριο

1. Η παρουσία φορέων και πολιτών στις συνεδριάσεις της Δημαρχιακής Επιτροπής αποτελεί λειτουργική συνέπεια του δημόσιου πλέον χαρακτήρα των συνεδριάσεών της. Οι ενδιαφερόμενοι για τα θέματα της ημερήσιας διάταξης ειδοποιούνται με φροντίδα του Προέδρου.
2. Στις συνεδριάσεις της Δημαρχιακής Επιτροπής οι παρευρισκόμενοι πολίτες πρέπει να είναι ευπρεπείς και ήσυχοι. Δεν επιτρέπεται να συνομιλούν, να σχολιάζουν, να επιδοκιμάζουν ή αποδοκιμάζουν τις απόψεις των συμβούλων και γενικά να παρακωλύουν την ομαλή διεξαγωγή της συνεδρίασης.

Ο Πρόεδρος μπορεί να αποβάλει από την αίθουσα καθένα που διαταράσσει την τάξη ή παρακωλύει τη συνεδρίαση ή και να διατάξει την εκκένωση της αίθουσας από το ακροατήριο.

3. Στους δημοσιογράφους και στα μέσα μαζικής ενημέρωσης, παρέχεται κάθε διευκόλυνση. Επιτρέπεται η ραδιοφωνική και τηλεοπτική κάλυψη των συνεδριάσεων της Δημαρχιακής Επιτροπής.

Άρθρο 9
Αρμοδιότητες – Αναπλήρωση Προέδρου – Δικαιώματα και

υποχρεώσεις μελών Δημαρχιακής Επιτροπής
1. Ο Πρόεδρος της Δημαρχιακής Επιτροπής συγκαλεί τη Δημαρχιακή Επιτροπή σε συνεδρίαση με γραπτή πρόσκληση, σε όσες περιπτώσεις αναφέρονται αναλυτικά στην Ενότητα Α παρ. 1 του άρθρου 5 του παρόντος Κανονισμού. Καταρτίζει την ημερήσια διάταξη με τα θέματα που θα συζητηθούν.
Αν Πρόεδρος της Δημαρχιακής Επιτροπής είναι ο Αντιδήμαρχος που έχει ορίσει ο Δήμαρχος, αυτός συνεργάζεται με το Δήμαρχο, ώστε να συμπεριληφθούν στην ημερήσια διάταξη τα θέματα που ο Δήμαρχος προτείνει.
Φροντίζει η πρόσκληση για συνεδρίαση να επιδοθεί νομίμως στα μέλη της Δημαρχιακής Επιτροπής και στον αρμόδιο Αντιδήμαρχο, όταν συζητούνται θέματα των αρμοδιοτήτων του, όπως επίσης να γνωστοποιηθεί στο Δήμαρχο, αν αυτός δεν προεδρεύει.
Επίσης, δύναται να καλεί δημοτικούς υπαλλήλους, εκπροσώπους φορέων ή και πολίτες, προκειμένου να πληροφορήσουν τη Δημαρχιακή Επιτροπή σχετικά με τα θέματα που συζητούνται.

Προεδρεύει των συνεδριάσεων της Δημαρχιακής Επιτροπής. Κηρύσσει την έναρξη και λήξη της συνεδρίασης. Κατά την έναρξη της συνεδρίασης εκφωνεί τον κατάλογο των παρόντων και κατά τη διάρκεια αυτής, τα μέλη που αποχωρούν ή προσέρχονται στη συνεδρίαση. Σημειώνει τους υποψήφιους ομιλητές και την ψήφο των μελών, κατά τη λήψη των αποφάσεων. Διευθύνει τη συζήτηση και λαμβάνει τα απαραίτητα μέτρα για την τήρηση της τάξης και την ομαλή διεξαγωγή της συνεδρίασης. Έχει τη δυνατότητα να αποβάλει από την αίθουσα όποιον διαταράσσει τη συνεδρίαση, να διατάξει την εκκένωσή της από το ακροατήριο, να διακόπτει προσωρινά ή και να προβαίνει στη λύση της συνεδρίασης αν παρακωλύεται η ομαλή διεξαγωγή της, να καλεί στην τάξη ή και να αφαιρεί το λόγο από όποιον ομιλητή δεν συμπεριφέρεται με ευπρέπεια ή εκφεύγει του θέματος που συζητείται.

Έχει την ευθύνη τήρησης των πρακτικών των συνεδριάσεων της Δημαρχιακής Επιτροπής σε συνεργασία με το δημοτικό υπάλληλο που έχει ορισθεί για το σκοπό αυτό. Στα πρακτικά καταχωρούνται οι συζητήσεις, αποφάσεις και μειοψηφούσες γνώμες.

Παραπέμπει στο Δημοτικό Συμβούλιο για λήψη απόφασης, τα θέματα για τα οποία δεν αποφάσισε η Δημαρχιακή Επιτροπή, είτε επειδή σε δύο συνεχείς συνεδριάσεις δεν επετεύχθη απαρτία, είτε επειδή δεν επετεύχθη κατά την ψηφοφορία η απόλυτη πλειοψηφία.

Ενημερώνει το Δημοτικό Συμβούλιο για αδικαιολόγητη απουσία μέλους από τις συνεδριάσεις κατά την παρ. 3 άρθρου 105 του Δ.Κ.Κ., προκειμένου να προβεί στην αντικατάστασή του.

Τέλος, ο Πρόεδρος φροντίζει για την τήρηση των σχετικών με τη Δημαρχιακή Επιτροπή διατάξεων του Δ.Κ.Κ. (κυρίως των άρθρων 103-105 Ν. 3463/2006) όπως και των διατάξεων του παρόντος κανονισμού.

2. Όταν ο Πρόεδρος της Δημαρχιακής Επιτροπής απουσιάζει ή κωλύεται, τον αναπληρώνει στις συνεδριάσεις και προεδρεύει ο Αντιπρόεδρος. Εάν και ο Αντιπρόεδρος απουσιάζει ή κωλύεται, προεδρεύει ο σύμβουλος του επιτυχόντος συνδυασμού που έχει εκλεγεί με τις περισσότερες ψήφους (παρ. 2 του άρθρου 105 του Δ.Κ.Κ.).
3. Τα μέλη της Δημαρχιακής Επιτροπής οφείλουν να μετέχουν στις συνεδριάσεις της και να προσέρχονται κατά την καθορισμένη ώρα.
Αν κάποιο μέλος προσέλθει στη συνεδρίαση μετά την έναρξή της, ειδοποιεί τον Πρόεδρο και αναγγέλλεται η προσέλευσή του, η οποία και καταχωρείται στα πρακτικά.

Η ίδια διαδικασία ακολουθείται και στην περίπτωση πρόσκαιρης ή οριστικής αποχώρησης μέλους, κατά τη διάρκεια της συνεδρίασης, όπως και για την επιστροφή του.

Σε περίπτωση απουσίας ή κωλύματος τακτικού μέλους για τη συμμετοχή του σε προγραμματισθείσα συνεδρίαση, οφείλει έγκαιρα να ενημερώσει τον Πρόεδρο της Δημαρχιακής Επιτροπής, προκειμένου με τη φροντίδα του να προσκληθεί και να συμμετάσχει στη συνεδρίαση το αναπληρωματικό μέλος (παρ. 2 του άρθρου 105 του Δ.Κ.Κ.).

Το μέλος της Δημαρχιακής Επιτροπής δεν μπορεί να απουσιάσει αδικαιολόγητα από τρεις τουλάχιστον συνεχείς συνεδριάσεις της Επιτροπής. Αν αυτό συμβεί, το Δημοτικό Συμβούλιο με πράξη του το αντικαθιστά (παρ. 3 του άρθρου 105 του Δ.Κ.Κ.).

Μέλος της Δημαρχιακής Επιτροπής δεν μπορεί να μετάσχει στη συζήτηση ενός θέματος ή στη λήψη απόφασης της Δημαρχιακής Επιτροπής, εφόσον ο ίδιος ή συγγενής του έως το β΄ βαθμό εξ αίματος ή εξ αγχιστείας, έχει υλικό ή ηθικό συμφέρον. Διαφορετικά, η απόφαση είναι άκυρη και το μέλος τιμωρείται για σοβαρή παράβαση καθήκοντος, με την ποινή της αργίας (άρθρο 99 και παρ. 6 του άρθρου 105 του Δ.Κ.Κ.).

Τα μέλη έχουν απεριόριστο το δικαίωμα της γνώμης και της ψήφου κατά  συνείδηση. Στις συνεδριάσεις οφείλουν να συμπεριφέρονται με ευπρέπεια και αμοιβαίο σεβασμό. Δεν επιτρέπεται να εκτρέπονται σε ύβρεις ή καταφρονητικές εκδηλώσεις και προσωπικές επιθέσεις και να διαταράσσουν τη συνεδρίαση. Ο Πρόεδρος καλεί τον εκτρεπόμενο να ανακαλέσει ή να αναιρέσει τις ύβρεις και σε περίπτωση άρνησης τον καλεί στην τάξη και του αφαιρεί το λόγο.

Το μέλος δικαιούται να θέσει θέμα διαδικασίας κατά τη συζήτηση, αν κατά την κρίση του παραβιάζεται ο Κανονισμός Λειτουργίας από τον Πρόεδρο ή άλλο μέλος της Δημαρχιακής Επιτροπής και να ζητήσει να αποφανθεί η Επιτροπή. Στην περίπτωση αυτή, ο Πρόεδρος θέτει άμεσα το θέμα για ψήφιση και η Επιτροπή αποφαίνεται, χωρίς αγορεύσεις και διαλογικές συζητήσεις.

Τα μέλη της Δημαρχιακής Επιτροπής δικαιούνται να ζητούν αντίγραφα των πρακτικών της Επιτροπής ή να λάβουν πλήρη γνώση αυτών, εάν είναι δυσχερής η έκδοση αντιγράφων.

Άρθρο 10
Πρακτικά Συνεδριάσεων Δημαρχιακής Επιτροπής
1. Στη συνεδρίαση της Δημαρχιακής Επιτροπής, όπως και στην περίπτωση ματαίωσής της, τηρούνται πρακτικά με ευθύνη του Προέδρου της και του δημοτικού υπαλλήλου που έχει οριστεί για τον σκοπό αυτό.

2. Στα πρακτικά καταχωρούνται συνοπτικά οι εισηγήσεις και συζητήσεις, ή όταν συντρέχει περίπτωση, καταχωρούνται αυτούσιες συζητήσεις και εισηγήσεις για τα διάφορα θέματα.
Καταχωρούνται οι αποφάσεις που λαμβάνονται, καθώς και η γνώμη της μειοψηφίας.
Χωρίς τα πρακτικά είναι ανέφικτος ο έλεγχος των αποφάσεων της Δημαρχιακής Επιτροπής από την Περιφέρεια, κατά τις διατάξεις του νόμου.

Στα πρακτικά αναγράφονται απαραιτήτως η χρονολογία της συνεδρίασης, η πρόσκληση προς τα μέλη, οι παρόντες, οι απόντες, αν τους απεδόθη η πρόσκληση, τα θέματα που συζητήθηκαν και οι αποφάσεις που έχουν ληφθεί για κάθε ένα θέμα, καθώς και η γνώμη της μειοψηφίας, αν υπάρχει.

Είναι δυνατόν τα πρακτικά να καταρτίζονται με τη βοήθεια μαγνητοφωνικής συσκευής ή «βίντεο» ή με κάθε άλλο πρόσφορο ηλεκτρονικό μέσο. Στην περίπτωση αυτή τα απομαγνητοφωνημένα ή απομαγνητοσκοπημένα κείμενα μεταφέρονται σε φύλλα χαρτιού, που αριθμούνται και μονογράφονται από τον Πρόεδρο της Δημαρχιακής Επιτροπής και στο τέλος του χρόνου βιβλιοδετούνται με ευθύνη του Προέδρου και του υπαλλήλου – ειδικού γραμματέα της Δημαρχιακής Επιτροπής.
Ο εκτελών χρέη ειδικού γραμματέα δημοτικός υπάλληλος, τηρεί παράλληλα και πρόχειρα συνοπτικά πρακτικά.

Τα πρακτικά υπογράφονται από όλα τα μέλη που μετέχουν στη συνεδρίαση. Η άρνηση υπογραφής και η αιτία της αναφέρονται στα πρακτικά, αφού προηγουμένως το μέλος που αρνείται να υπογράψει καταθέσει εγγράφως τους λόγους της άρνησής του. Τότε, η μη υπογραφή των πρακτικών δεν επηρεάζει το κύρος της απόφασης.
3. Τα πρακτικά της κάθε συνεδρίασης, όπως και κάθε απόφαση, παίρνουν αύξοντα αριθμό. Κάθε χρόνο αρχίζει η νέα αρίθμησή τους.

4. Τρεις (3) ημέρες μετά τη συνεδρίαση της Δημαρχιακής Επιτροπής, με ευθύνη του αρμόδιου υπαλλήλου σε συνεργασία με τον Πρόεδρο, δημοσιεύεται πίνακας που περιλαμβάνει τα θέματα που συζητήθηκαν, τον αριθμό των αποφάσεων και περίληψη του περιεχομένου τους. Ο πίνακας αυτός αναρτάται στο Δημοτικό Κατάστημα, εκτός αν άλλες διατάξεις προβλέπουν ειδικό τρόπο για τη δημοσίευση των αποφάσεων της Δημαρχιακής Επιτροπής.
Οι έχουσες εκτελεστό χαρακτήρα πράξεις της Δημαρχιακής Επιτροπής, δημοσιεύονται, σύμφωνα με τα οριζόμενα στην παρ. 6 του άρθρου 97 του Δ.Κ.Κ. (παρ. 5 άρθρου 105 του Δ.Κ.Κ.).
{Σημείωση: πρόκειται για τις πράξεις που παράγουν έννομα αποτελέσματα έναντι των διοικουμένων και συνεπάγονται την άμεση εκτέλεσή τους, οι οποίες και δημοσιεύονται τουλάχιστον σε περίληψη, εφόσον δεν είναι κανονιστικές, αλλά μόνο ατομικές.}
Για τις δημοσιεύσεις συντάσσεται αποδεικτικό από τον αρμόδιο υπάλληλο.

5. Οι αποφάσεις της Δημαρχιακής Επιτροπής που αφορούν θέματα που προβλέπονται στις διατάξεις της παρ. 1 του άρθρου 149 του Δ.Κ.Κ. αποστέλλονται μέσα σε προθεσμία δέκα (10) ημερών από τη συνεδρίαση στο Γενικό Γραμματέα της Περιφέρειας, μαζί με αντίγραφο του αποδεικτικού δημοσίευσης και με τα έγγραφα στοιχεία που είναι απαραίτητα για τη νόμιμη έκδοσή τους, προκειμένου να ελεγχθεί αρμοδίως η νομιμότητά τους.
6. Όποιος έχει ειδικό έννομο συμφέρον, μπορεί να ζητήσει εγγράφως, κυρωμένα αντίγραφα συγκεκριμένων πρακτικών και αποφάσεων ή να λάβει πλήρη γνώση αυτών, στην περίπτωση που είναι δυσχερής η έκδοση αντιγράφων.

7. Με φροντίδα του Προέδρου είναι δυνατόν να καταχωρούνται στην ιστοσελίδα του Δήμου όλες οι αποφάσεις της Δημαρχιακής Επιτροπής. Η μη δημοσίευσή τους στην ιστοσελίδα δε συνιστά λόγο ακυρότητάς τους.

Άρθρο 11
Έλεγχος μελών της Δημαρχιακής Επιτροπής

Ο έλεγχος και η επιβολή μέτρων προς τα μέλη της Δημαρχιακής Επιτροπής, που απουσιάζουν αδικαιολόγητα από τις συνεδριάσεις της, έχει ανατεθεί με τη διάταξη της παρ. 3 του άρθρου 105 του Δ.Κ.Κ., αποκλειστικά στο Δημοτικό Συμβούλιο. Έτσι, αν ένα μέλος της Επιτροπής απουσιάζει αδικαιολόγητα από τρεις τουλάχιστον συνεχείς συνεδριάσεις, το Δημοτικό Συμβούλιο με πράξη του το αντικαθιστά.
Συνεπώς, από τα μέχρι τούδε ισχύοντα, προκύπτει ότι ο έλεγχος νομιμότητας των πράξεων της Δημαρχιακής Επιτροπής, σύμφωνα με τις διατάξεις του άρθρου 149 του Δ.Κ.Κ., έχει ανατεθεί στο Γενικό Γραμματέα της Περιφέρειας, ενώ ο έλεγχος των μελών της για την αδικαιολόγητη απουσία τους έχει ανατεθεί στο Δημοτικό Συμβούλιο.

Η πράξη του Δημοτικού Συμβουλίου για την αντικατάσταση του μέλους της Δημαρχιακής Επιτροπής, για τους παραπάνω λόγους, στη διάρκεια της διετούς θητείας της, επειδή είναι πράξη δυσμενής για το μέλος αυτό, πρέπει να είναι πλήρως αιτιολογημένη και πρέπει με αυτή να αποδεικνύεται και να αιτιολογείται οπωσδήποτε και η απουσία του και το αδικαιολόγητο αυτής.

Εξ άλλου, επειδή η αντικατάσταση είναι διοικητικό μέτρο που λαμβάνεται σε βάρος των δικαιωμάτων και των συμφερόντων του μέλους της Δημαρχιακής Επιτροπής, θα πρέπει το Δημοτικό Συμβούλιο να καλέσει σε ακρόαση τον ενδιαφερόμενο και να ακούσει τις απόψεις του (απολογία) για τους λόγους της αντικατάστασής του και ας μη αναγράφεται στο Δ.Κ.Κ. τέτοια διαδικασία, δεδομένου του άρθρου 6 παρ. 1 του Ν. 2690/1999 (Κώδικας Διοικητικής Διαδικασίας), σύμφωνα με το οποίο, το δικαίωμα της προηγούμενης ακρόασης του ενδιαφερόμενου, ισχύει πριν από κάθε ενέργεια ή μέτρο που λαμβάνεται σε βάρος των δικαιωμάτων ή συμφερόντων συγκεκριμένου προσώπου.

Άρθρο 12
Γραφείο Δημαρχιακής Επιτροπής
Στο Δήμο και στα πλαίσια του Οργανισμού Εσωτερικής Υπηρεσίας, λειτουργεί γραφείο Δημαρχιακής Επιτροπής, με αρμοδιότητες διεκπεραίωσης όλων των θεμάτων, που αφορούν τη Δημαρχιακή Επιτροπή. Η υπηρεσία αποτελείται από τον Ειδικό Γραμματέα της Δημαρχιακής Επιτροπής και άλλους υπαλλήλους, σύμφωνα με τον Ο.Ε.Υ. 
Στις αρμοδιότητες του γραφείου συμπεριλαμβάνονται η τήρηση του αρχείου των αποφάσεων και των λοιπών σχετικών εγγράφων, η διεξαγωγή της αλληλογραφίας, η σύνταξη και τήρηση των πρακτικών των συνεδριάσεων, η προώθηση και δημοσίευση των αποφάσεων, η ενημέρωση των μελών επί θεμάτων που τους αφορούν και γενικά κάθε σχετική με τη λειτουργία της Δημαρχιακής Επιτροπής εργασία, σύμφωνα με τις διατάξεις του Δ.Κ.Κ. και του παρόντα Κανονισμού.

Επισημαίνεται ιδιαίτερα η αρμοδιότητα του γραφείου στην προώθηση των σχετικών με την ενημέρωση των πολιτών εργασιών, επί των αποφάσεων που τους ενδιαφέρουν, όταν καταθέτουν αναφορές και ερωτήματα που έχουν σχέση με τις αρμοδιότητες της Δημαρχιακής Επιτροπής.

Ο υπεύθυνος για τη λειτουργία του γραφείου υπάλληλος, ευθύνεται για την προώθηση των αναφερομένων θεμάτων, ώστε οι απαντήσεις να δίνονται από το αρμόδιο όργανο μέσα σε προθεσμία τριάντα (30) ημερών.
Άρθρο 13
Ισχύς – Τροποποίηση Κανονισμού
Η ισχύς του παρόντος Κανονισμού αρχίζει από την ψήφισή του από το Δημοτικό Συμβούλιο.
Στα θέματα που δεν ρυθμίζονται από αυτόν εφαρμόζονται οι διατάξεις του Κώδικα Δήμων και Κοινοτήτων και της ισχύουσας νομοθεσίας.

Ο παρών Κανονισμός μπορεί να τροποποιηθεί, κατόπιν αποφάσεως του Δημοτικού Συμβουλίου. 

